Dié eenvoudige wenk maak dit vinniger en makliker om klere te stryk - Goeie Huishouding
Tuis » Dié eenvoudige wenk maak dit vinniger en makliker om klere te stryk
Stryk is een van die tydrowendste, en daarom ook een van die onaangenaamste huishoudelike take. Deur Megan Sutton
Het jy geweet dat daar 'n vernuftige truuk is om vinniger en makliker te stryk? Volgens die Britse Good Housekeeping-instituut gaan jy jou tyd voor die strykplank halveer as jy 'n lagie tinfoelie onder jou strykplank-oortreksel plaas. Die rede hiervoor is dat die foelie die hitte direk op die onderkant van die kledingstukke weerkaats en basies as 'n tweede strykyster dien.
Verity Mann, hoof van toetsing by die Good Housekeeping-instituut in Brittanje, vertel meer van dié strykwenk. "Maak seker dat die blink kant bo is wanneer jy die foelie onder jou strykplank-oortreksel plaas," verduidelik Verity. "Danksy die foelie is dit nie nodig om die kledingstuk om te draai nie. Jy hoef net een kant te stryk aangesien die foelie die hitte weerkaats en die klere as't ware van onder af stryk en sodoende tyd spaar," vervolg sy.
Dit is nie nodig om die foelie uit te haal wanneer jy klaar is nie. "Verder hoef jy nie die foelie te verwyder nie. Jy kan dieselfde stuk 'n geruime tyd gebruik. Dit sal nie sy weerkaatsende vermoë verloor nie. Wanneer die foelie later kreukel of frommel, sal dit nuwe kreukels op jou kledingstukke laat. Vervang jou foelie as dit nie meer mooi glad is nie," sê Verity.
Verity beveel aan dat jy dik foelie vir hierdie stryk-oplossing gebruik. Wees ook bewus van vog wat moontlik op die foelie kan opbou nadat jy gestryk het. "Maak 'n gewoonte daarvan om die oortreksel ná elke gebruik te verwyder sodat die vog kan verdamp," volgens Verity.